“Navoiy viloyatida quvvati 500 MVt boʻlgan shamol elektr stansiyasini qurish” investitsiya loyihasini amalga oshirish chora-tadbirlari toʻgʻrisida
(resolution, 2022-07-08)

Qayta tiklanadigan energiyani jadal rivojlantirishni taʼminlash, elektr energiyasi ishlab chiqarish manbalarini diversifikatsiyalash, elektr energiyasi ishlab chiqarishda tabiiy gazdan foydalanishni kamaytirish, shuningdek, elektr energetika tarmogʻiga toʻgʻridan-toʻgʻri xorijiy investitsiyalarni keng jalb qilish maqsadida: 1. Quyidagilar: a) Oʻzbekiston Respublikasi Prezidentining Birlashgan Arab Amirliklariga rasmiy tashrifi doirasida 2019-yil 20-martda “Abu Dhabi Future Energy Company PJSC — Masdar” (BAA) kompaniyasi (keyingi oʻrinlarda — Investor) bilan Oʻzbekiston Respublikasida umumiy quvvati 500 MVt boʻlgan shamol elektr stansiyasini (keyingi oʻrinlarda — SHES) loyihalash, moliyalashtirish, qurish va ekspluatatsiya qilish loyihasini birgalikda amalga oshirish boʻyicha bitim imzolanganligi (keyingi oʻrinlarda — investitsiya loyihasi); b) investitsiya loyihasini amalga oshirish maqsadida Investor tomonidan Oʻzbekiston Respublikasida masʼuliyati cheklangan jamiyat shaklidagi “Shamol Zarafshan Energy” xorijiy korxonasi (keyingi oʻrinlarda — Loyiha kompaniyasi) tashkil etilganligi; v) Oʻzbekiston Respublikasi Hukumati nomidan Investitsiyalar va tashqi savdo vazirligi, Investor va Loyiha kompaniyasi (keyinchalik shartnomaga qoʻshilishini hisobga olgan holda) oʻrtasida 2020-yil 10-iyunda investitsiya shartnomasi imzolanganligi (keyingi oʻrinlarda — Investitsiya shartnomasi) hamda unga muvofiq Investor va Loyiha kompaniyasi: investitsiya loyihasini amalga oshirishning butun davri mobaynida Navoiy viloyatida quvvati 500 MVt boʻlgan shamol elektr stansiyasini loyihalashtirish, moliyalashtirish, qurish va ekspluatatsiya qilish; xavf-xatarlarni oʻz zimmasiga olgan holda, 600 mln AQSH dollaridan ortiq miqdorda toʻgʻridan-toʻgʻri xorijiy investitsiyalarni jalb etish; ular tomonidan ishlab chiqarilgan elektr energiyasini yagona xaridor boʻlgan “Oʻzbekiston milliy elektr tarmoqlari” AJga kafolatlangan tarzda sotish majburiyatini olishlari nazarda tutilganligi; g) “Oʻzbekiston milliy elektr tarmoqlari” AJ va Investor oʻrtasida 2020-yil 10-iyunda Elektr energiyasini sotib olish toʻgʻrisida bitim (keyingi oʻrinlarda — Elektr energiyasini sotib olish toʻgʻrisidagi bitim) imzolanganligi hamda unga muvofiq: Investor ushbu bitim boʻyicha oʻz huquq va majburiyatlaridan Loyiha kompaniyasi foydasiga voz kechishi; Loyiha kompaniyasi ishlab chiqarilgan elektr energiyasini yagona xaridor boʻlgan “Oʻzbekiston milliy elektr tarmoqlari” AJga kafolatlangan tarzda sotish majburiyatini olishi; Loyiha kompaniyasi oʻz majburiyatlarining lozim darajada bajarilishi boʻyicha 35 mln AQSH dollari miqdorida bank kafolatini taqdim etishi; Loyiha kompaniyasi SHESning oshiruvchi podstansiyasini qurish va u ishga tushirilgandan soʻng “Oʻzbekiston milliy elektr tarmoqlari” AJga bepul topshirish majburiyatini oʻz zimmasiga olishi; “Oʻzbekiston milliy elektr tarmoqlari” AJ elektr energiyasini kafolatlangan tarzda sotib olish majburiyatini oʻz zimmasiga olishi va elektr energiyasi uchun toʻlovni milliy valyutada amalga oshirishi nazarda tutilganligi maʼlumot uchun qabul qilinsin. 2. Oʻzbekiston Respublikasi Hukumati nomidan Investitsiyalar va tashqi savdo vazirligi, Investor va Loyiha kompaniyasi oʻrtasidagi Investitsiya shartnomasi tasdiqlansin. Belgilansinki, Investitsiya shartnomasi u imzolangan kundan eʼtiboran kuchga kiradi. 3. “Oʻzbekiston milliy elektr tarmoqlari” AJ va Loyiha kompaniyasi oʻrtasidagi toʻgʻridan-toʻgʻri muzokaralar natijasida imzolangan Elektr energiyasini sotib olish toʻgʻrisidagi bitim maʼqullansin. 4. Investitsiya shartnomasi va Elektr energiyasini sotib olish toʻgʻrisidagi bitimga muvofiq ularning amal qilish muddati davomida elektr energiyasini sotib olish uchun xorijiy valyutada denominatsiyalangan qatʼiy tarif oʻrnatilganligi belgilab qoʻyilsin. 5. Investitsiyalar va tashqi savdo vazirligi, “Oʻzbekiston milliy elektr tarmoqlari” AJ va Energetika vazirligiga Investor, Loyiha kompaniyasi va investitsiya loyihasini moliyalashtirishda ishtirok etayotgan kreditorlar bilan Loyiha kompaniyasi tomonidan investitsiya loyihasini amalga oshirish doirasida imzolangan bitimlar boʻyicha majburiyatlar bajarilmagan taqdirda Loyiha kompaniyasi va Investor huquqlarini kreditorlarga berish yuzasidan bitimlar tuzish huquqi berilsin. 6. Elektr energiyasini sotib olish toʻgʻrisidagi bitimga muvofiq “Oʻzbekiston milliy elektr tarmoqlari” AJga: Loyiha kompaniyasi bilan birgalikda Loyiha kompaniyasi tomonidan belgilangan tartib-taomillarga muvofiq investitsiya loyihasini amalga oshirish uchun xalqaro mustaqil injiniring kompaniyasini tanlab olishga; majburiy ekspertiza va roʻyxatdan oʻtkazmagan holda xalqaro mustaqil injiniring kompaniyasi bilan shartnoma tuzishga; SHESda ishlab chiqariladigan elektr energiyasini uch oy mobaynida sotib olishni qoplash uchun majburiyatlar bajarilishining taʼminoti sifatida Loyiha kompaniyasi foydasiga xorijiy valyutada tasdiqlangan tiklanadigan akkreditivni ochishga ruxsat berilsin. 7. Investitsiya shartnomasiga muvofiq investitsiya loyihasini amalga oshirish doirasida Loyiha kompaniyasiga quyidagilarga ruxsat berilsin: kreditlash, xorijiy valyutadagi mablagʻlarni olish va ulardan foydalanish (shu jumladan boshqalardan tashqari xorijiy valyutada kredit mablagʻlari tushumlari) uchun chet ellardagi xorijiy banklarda bank hisobvaraqlari ochish; chet eldagi bank hisobvaraqlaridan xorijiy valyutada kredit olish; ustav kapitali uchun faqat qurilish davrida Loyiha kompaniyasi ishtirokchilari bilan tuzilgan qarz shartnomalari va oraliq qarz bitimlari boʻyicha xorijiy valyutada pul mablagʻlarini qabul qilish; Oʻzbekiston Respublikasining tashqarisidagi xorijiy pudratchilar, yetkazib beruvchilar yoki xorijiy kreditorlarga toʻlovlarni Oʻzbekiston Respublikasidagi bank hisobvaraqlari orqali oʻtkazmasdan toʻgʻridan-toʻgʻri amalga oshirish. 71. Moliya vaziriga Oʻzbekiston Respublikasi Hukumati nomidan “Oʻzbekiston milliy elektr tarmoqlari” AJning akkreditiv ochadigan xorijiy bank oldidagi toʻlov majburiyatlari Osiyo taraqqiyot banki kafolati orqali bajarilgan taqdirda, Osiyo taraqqiyot banki bilan Oʻzbekiston Respublikasi Hukumatiga maqbul shakldagi Osiyo taraqqiyot banki xarajatlarini qoplash toʻgʻrisidagi bitimni imzolash vakolati berilsin. 8. Navoiy viloyati hokimligi 2022-yil 30-iyulga qadar Investitsiya shartnomasi va Elektr energiyasini sotib olish toʻgʻrisidagi bitimda koʻrsatilgan shartlarga mos keladigan SHES, podstansiya va havo elektr uzatish tarmoqlarini qurish uchun zarur boʻlgan yer uchastkalarini, tayanch qurilmalar egallaydigan yer koordinatalaridan kelib chiqib davlat va jamoat ehtiyojlari uchun Energetika vazirligiga doimiy foydalanish huquqi bilan ajratilishini taʼminlasin. Energetika vazirligi mazkur bandga asosan davlat va jamoat ehtiyojlari uchun: SHES va podstansiya qurilishi uchun ajratilgan yer uchastkasining investitsiya loyihasini amalga oshirish muddatiga teng davrga Loyiha kompaniyasiga; havo elektr uzatish tarmoqlarini qurish uchun ajratilgan yer uchastkasining “Oʻzbekiston milliy elektr tarmoqlari” AJga ijaraga berilishini taʼminlasin. Yerni ijaraga olish huquqi uchun bozor qiymatida haq toʻlash yerga nisbatan amal qiluvchi va Loyiha kompaniyasi tomonidan toʻlanadigan ijara toʻlovlari koʻrinishida ifodalanishi belgilansin. Bunda, Loyiha kompaniyasi va “Oʻzbekiston milliy elektr tarmoqlari” AJ investitsiya loyihasini amalga oshirish doirasida qishloq xoʻjaligiga moʻljallangan yerlardan foydalanganlik uchun qishloq xoʻjaligi ishlab chiqarishi nobudgarchiligi oʻrnini qoplashdan (kompensatsiya toʻlovlaridan) ozod qilinsin. 81. Investitsiyalar va tashqi savdo vazirligi, Qishloq xoʻjaligi vazirligi, Suv xoʻjaligi vazirligi, Navoiy viloyati hokimligining Investitsiya loyihasini joylashtirish uchun Navoiy viloyatining Tomdi tumanidagi mazkur qarorning ilovasiga muvofiq 293,35 gektar yer maydonini qishloq xoʻjaligiga moʻljallangan yerlar toifasidan sanoat maqsadlariga moʻljallangan yerlar toifasiga oʻtkazish toʻgʻrisidagi taklifiga rozilik berilsin. Navoiy viloyati hokimligi 2022-yil oxiriga qadar ushbu qaror bilan toifasi oʻzgartirilayotgan yer uchastkalari maydoniga teng miqdorda qishloq xoʻjaligiga moʻljallangan yangi yerlar oʻzlashtirilishini taʼminlasin. 9. Adliya vazirligi (R.K. Davletov) investitsiya loyihasini amalga oshirish doirasida Investitsiya shartnomasi qoidalariga muvofiq imzolangan bitimlar yuzasidan yuridik xulosa bersin. 10. Energetika vazirligi (A.S. Sultanov) loyiha hujjatlari belgilangan tartibda davlat ekologiya ekspertizasidan oʻtkazilishini hamda investitsiya loyihasini amalga oshirishda tabiatni muhofaza qilishga oid qonunchilikka rioya etilishini taʼminlasin. 11. Investitsiyalar va tashqi savdo vazirligi (Sh.A. Vafayev) investitsiya loyihasining amalga oshirilishi, shuningdek, tomonlarning Investitsiya shartnomasi va Elektr energiyasini sotib olish toʻgʻrisidagi bitim doirasidagi majburiyatlarini bajarishi ustidan doimiy nazorat oʻrnatsin. 12. Tashqi ishlar vazirligi (A.X. Komilov) Loyiha kompaniyasining buyurtmanomalariga asosan investitsiya loyihasini amalga oshirishda ishtirok etadigan xorijiy mutaxassislarga, shuningdek, ularning oila aʼzolariga kirish vizalari rasmiylashtirilishini (muddati uzaytirilishini) belgilangan tartibda taʼminlasin. 13. Ichki ishlar vazirligi (P.R. Bobojonov) Loyiha kompaniyasi buyurtmanomalariga asosan investitsiya loyihasini amalga oshirishda ishtirok etadigan xorijiy mutaxassislarga, shuningdek, ularning oila aʼzolariga koʻp martalik vizalar rasmiylashtirilishini, berilishini (muddati uzaytirilishini) hamda vaqtincha yashash joyi boʻyicha vaqtinchalik roʻyxatdan oʻtishini va uning muddati uzaytirilishini belgilangan tartibda taʼminlasin. 14. Bandlik va mehnat munosabatlari vazirligi (N.B. Xusanov) Loyiha kompaniyasi buyurtmanomalariga asosan Oʻzbekiston Respublikasiga xorijiy ishchi kuchini (Oʻzbekiston Respublikasi fuqarolari boʻlmaganlar orasidan) jalb etishga ruxsatnomalar berilishini (muddati uzaytirilishini), shuningdek, xorijiy fuqarolarga Oʻzbekiston Respublikasi hududida mehnat faoliyati bilan shugʻullanish huquqini beruvchi tasdiqnomalar berilishini (muddati uzaytirilishini) belgilangan tartibda taʼminlasin. 15. Mazkur qarorning ijrosini samarali tashkil etishga masʼul va shaxsiy javobgar etib energetika vaziri A.S. Sultanov belgilansin. Qaror ijrosini har chorakda muhokama qilib borish, ijro uchun masʼul idoralar faoliyatini muvofiqlashtirish va nazorat qilish Bosh vazir oʻrinbosari S.U. Umurzakov zimmasiga yuklansin. Amalga oshirilayotgan chora-tadbirlar natijadorligi yuzasidan har chorak yakunida Oʻzbekiston Respublikasi Prezidentiga axborot berilsin. Hudud nomi Kontur raqami Jami yer uchastkasi (gektar) Shundan, yaylov yerlar Tuproq ball boniteti Shamol elektr stansiyasi uchun Tomdi tumani Tomdibuloq massivi 364q 12,97 12,97 baholanmagan 371q 33,99 33,99 baholanmagan 566q 9,25 9,25 baholanmagan 565q 1,35 1,35 baholanmagan 571q 18,56 18,56 baholanmagan 572q 35,04 35,04 baholanmagan 573q 8,0 8,0 baholanmagan 576q 4,2 4,2 baholanmagan 577q 24,26 24,26 baholanmagan 584q 28,34 28,34 baholanmagan 585q 48,75 48,75 baholanmagan Hudud boʻyicha jami 224,71 224,71 Tomdi tumani Oqtov massivi 29q 13,56 13,56 baholanmagan 33q 14,96 14,96 baholanmagan 34q 4,58 4,58 baholanmagan Hudud boʻyicha jami 33,1 33,1 Jami 257,81 257,81 Podstansiya qurilishi uchun Tomdi tumani Tomdibuloq massivi 571q 11,25 11,25 baholanmagan Jami 11,25 11,25 Havo elektr uzatish tarmoqlarini qurish uchun Tomdi tumani Tomdibuloq massivi 571q 0,05 0,05 baholanmagan Jami 0,05 0,05 Qushlarni kuzatish tizimi uchun va shamolni kuzatish minoralari uchun Tomdi tumani Tomdibuloq massivi 364q 2,59 2,59 baholanmagan 371q 3,01 3,01 baholanmagan 566q 0,33 0,33 baholanmagan 571q 2,51 2,51 baholanmagan 572q 2,76 2,76 baholanmagan 573q 2,18 2,18 baholanmagan 576q 0,17 0,17 baholanmagan 577q 2,26 2,26 baholanmagan 584q 2,59 2,59 baholanmagan 585q 2,92 2,92 baholanmagan Hudud jami 21,32 21,32 Tomdi tumani Oqtov massivi 29q 0,5 0,5 baholanmagan 33q 2,34 2,34 baholanmagan 34q 0,08 0,08 baholanmagan Hudud boʻyicha jami 2,92 2,92 Jami 24,24 24,24 Loyiha boʻyicha jami 293,35 293,35